
REPUBLIKA HRVATSKA
DUBROVAČKO-NERETVANSKA ŽUPANIJA
OPĆINA ŽUPA DUBROVAČKA
O p ć i n s k o    v i j e ć e
P R I J E D L O G

Na temelju članka 17. stavka 3. Zakona o pravnom položaju vjerskih zajednica („Narodne novine“, broj 83/02 i 73/13), članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17, 98/19 i 144/20) i članka 34. Statuta Općine Župa dubrovačka („Službeni glasnik Općine Župa dubrovačka“, broj 8/09, 6/13, 3/18, 4/20, 6/20 – pročišćeni tekst, 5/21 i 9/21 – pročišćeni tekst), Općinsko vijeće Općine Župa dubrovačka na ___ .sjednici održanoj dana ____________ godine donosi


PROGRAM

POTPORE VJERSKIM ZAJEDNICAMA I OČUVANJU SAKRALNE BAŠTINE
OPĆINE ŽUPA DUBROVAČKA

Članak 1.
Programom potpore vjerskim zajednicama i očuvanju sakralne baštine Općine Župa dubrovačka (dalje u tekstu: Program) utvrđuju se ciljevi, programska područja, prihvatljivi korisnici, namjene, uvjeti, način dodjele i praćenja korištenja sredstava Proračuna Općine Župa dubrovačka namijenjenih potpori vjerskim zajednicama te očuvanju, obnovi i održavanju sakralne baštine na području Općine Župa dubrovačka.

Program predstavlja trajni programski okvir za potporu vjerskim zajednicama i očuvanje sakralne baštine na području Općine Župa dubrovačka te za planiranje i dodjelu sredstava za navedene namjene, u skladu s financijskim mogućnostima Općine Župa dubrovačka i sredstvima osiguranima u Proračunu za pojedinu proračunsku godinu.

Dodjela sredstava iz Proračuna Općine Župa dubrovačka temelji se na načelima zakonitosti, transparentnosti, jednakog postupanja prema prihvatljivim prijaviteljima, namjenskog korištenja proračunskih sredstava te odgovornosti za ostvarivanje odobrenih programa i projekata.

Članak 2.
Ciljevi ovoga Programa su:
· zaštita, obnova, održavanje i očuvanje sakralnih građevina i druge sakralne baštine na području Općine Župa dubrovačka;
· očuvanje povijesnih, kulturnih, arhitektonskih, umjetničkih i tradicijskih vrijednosti sakralne baštine na području Općine Župa dubrovačka;
· očuvanje običaja, tradicija i nematerijalne baštine povezane s vjerskim životom i povijesnim identitetom Župe dubrovačke;
· podrška programima i aktivnostima vjerskih zajednica i bratovština koji imaju kulturni, humanitarni, socijalni, odgojno-obrazovni, tradicijski ili drugi općekorisni značaj za lokalnu zajednicu;
· poticanje suradnje Općine, vjerskih zajednica, bratovština i drugih neprofitnih pravnih osoba u zaštiti lokalne baštine i razvoju zajednice;
· osiguravanje transparentnog, namjenskog i mjerljivog korištenja sredstava Proračuna Općine Župa dubrovačka.
Članak 3.
Sredstva iz ovoga Programa mogu se dodjeljivati u okviru sljedećih programskih područja:

PROGRAMSKO PODRUČJE A – 
OČUVANJE, OBNOVA I ODRŽAVANJE SAKRALNE BAŠTINE

U okviru Programskog područja A mogu se financirati ili sufinancirati osobito:
· obnova, sanacija, rekonstrukcija i održavanje sakralnih građevina;
· konzervatorsko-restauratorski radovi;
· zaštita i obnova oltara, umjetnina, crkvenog inventara, liturgijskih predmeta i druge vrijedne sakralne opreme;
· hitni zahvati kojima se sprječava daljnje propadanje ili ugrožavanje objekta i baštine;
· sanacija krovišta, pročelja, konstrukcije, vlage, instalacija i drugih dijelova objekata;
· uređenje neposrednog okoliša sakralnih objekata kada je funkcionalno povezano s njihovom zaštitom, korištenjem, sigurnošću ili dostupnošću;
· izrada projektne, tehničke, konzervatorske i druge dokumentacije potrebne za obnovu ili zaštitu;
· stručna istraživanja, elaborati, pripremni radovi i stručni nadzor;
· drugi zahvati neposredno povezani sa zaštitom, obnovom, očuvanjem i održavanjem sakralne baštine.
PROGRAMSKO PODRUČJE B – 
PROGRAMI I AKTIVNOSTI VJERSKIH ZAJEDNICA I BRATOVŠTINA

U okviru Programskog područja B mogu se financirati ili sufinancirati osobito:
· programi očuvanja vjerske, tradicijske i nematerijalne baštine;
· tradicionalne vjerske svečanosti, procesije, proslave zaštitnika župa i druga obilježavanja koja imaju širi značaj za lokalnu zajednicu;
· kulturni, glazbeni, izdavački, izložbeni i edukativni programi povezani s vjerskom, sakralnom i tradicijskom baštinom;
· programi bratovština usmjereni očuvanju povijesnih običaja, tradicije i lokalnog identiteta;
· humanitarne, karitativne, socijalne i druge općekorisne aktivnosti;
· programi namijenjeni djeci, mladima, obiteljima, starijim osobama i drugim skupinama stanovništva;
· tribine, predavanja, radionice i druge aktivnosti od interesa za lokalnu zajednicu;
· nabava nužne opreme i materijala neposredno potrebnih za provedbu odobrenog programa ili projekta;
· drugi jasno određeni programi i aktivnosti kojima se ostvaruje javni interes i doprinos lokalnoj zajednici.
Za zakonitu provedbu prijavljenog projekta, uključujući ishođenje svih potrebnih dozvola, suglasnosti, odobrenja i druge propisane dokumentacije, odgovoran je prijavitelj.
Članak 4.
Pravo prijave na javni poziv, pod uvjetima koji se pobliže utvrđuju javnim pozivom, mogu imati:
· vjerske zajednice i njihovi ustrojstveni oblici odnosno pravne osobe koje djeluju na području Općine Župa dubrovačka ili upravljaju sakralnim objektom koji se nalazi na području Općine Župa dubrovačka;
· župe i druge pravne osobe Katoličke Crkve koje ispunjavaju uvjete javnog poziva;
· udruge bratovština i druge registrirane neprofitne pravne osobe čiji su ciljevi i djelatnosti povezani s očuvanjem vjerske, sakralne, kulturne ili tradicijske baštine na području Općine Župa dubrovačka.
Bratovština ili druga zajednica koja nema vlastitu pravnu osobnost može sudjelovati u provedbi programa ili projekta preko župe, vjerske zajednice ili druge odgovarajuće pravne osobe koja podnosi prijavu, sklapa ugovor i preuzima odgovornost za namjensko korištenje sredstava i provedbu odobrenih aktivnosti.

Javnim pozivom mogu se utvrditi dodatni uvjeti prihvatljivosti, osobito uredno ispunjavanje obveza prema Općini Župa dubrovačka, uredno izvršene obveze iz prethodno dodijeljenih javnih sredstava te nepostojanje drugih zapreka za dodjelu sredstava utvrđenih važećim propisima.

Članak 5.
Sredstva za provedbu ovoga Programa osiguravaju se u Proračunu Općine Župa dubrovačka za pojedinu proračunsku godinu, u okviru za tu namjenu planiranih programa, aktivnosti i proračunskih stavki.

Ukupna sredstva raspoloživa za financiranje programa i projekata, raspodjela sredstava između programskih područja, najniži i najviši iznos pojedinačne potpore, okvirni broj programa i projekata koji se planiraju financirati te drugi financijski uvjeti utvrđuju se javnim pozivom, u skladu sa sredstvima osiguranima u važećem Proračunu Općine Župa dubrovačka.

Javnim pozivom može se predvidjeti mogućnost preraspodjele neiskorištenih sredstava između programskih područja, pod uvjetom da ukupno dodijeljena sredstva ne prelaze iznos osiguran u Proračunu Općine Župa dubrovačka za provedbu ovoga Programa.

Dodjela sredstava na temelju ovoga Programa ne predstavlja trajno pravo korisnika na financiranje u sljedećim proračunskim godinama.
Članak 6.
Sredstva iz ovoga Programa dodjeljuju se putem javnog poziva koji raspisuje Općinski načelnik Općine Župa dubrovačka, u skladu s raspoloživim sredstvima osiguranima u Proračunu Općine Župa dubrovačka.

Javni poziv raspisuje se za jednu proračunsku godinu, a može obuhvatiti jedno ili oba programska područja iz članka 3. ovoga Programa.

Javnim pozivom utvrđuju se osobito ukupna raspoloživa sredstva i njihova raspodjela po programskim područjima, prihvatljivi prijavitelji, prihvatljive aktivnosti i troškovi, najniži i najviši iznos potpore, broj prijava koje pojedini prijavitelj može podnijeti, rok i način podnošenja prijava, potrebna dokumentacija, kriteriji i način vrednovanja, postupak donošenja odluke, način podnošenja prigovora, uvjeti ugovaranja, isplate i izvještavanja te druga pitanja potrebna za njegovu provedbu.

Raspisivanje javnog poziva ovisi o sredstvima osiguranima u Proračunu Općine Župa dubrovačka za pojedinu proračunsku godinu.

U dijelu u kojem su prihvatljivi prijavitelji udruge, postupak dodjele i korištenja sredstava provodi se u skladu s važećim propisima kojima se uređuju kriteriji, mjerila i postupci financiranja i ugovaranja programa i projekata od interesa za opće dobro koje provode udruge.

Članak 7.
Prijavljeni programi i projekti vrednuju se prema kriterijima utvrđenima javnim pozivom, a osobito prema:
· značaju i relevantnosti programa ili projekta za područje Općine Župa dubrovačka;
· doprinosu očuvanju sakralne, kulturne i tradicijske baštine odnosno doprinosu lokalnoj zajednici;
· vrijednosti, stanju i stupnju ugroženosti objekta odnosno baštine kada je riječ o Programskom području A;
· kvaliteti, jasnoći, opravdanosti i izvedivosti predloženih aktivnosti;
· stupnju pripremljenosti projekta i raspoloživosti potrebne dokumentacije;
· realnosti, ekonomičnosti i opravdanosti planiranih troškova;
· osiguranom vlastitom financiranju odnosno sufinanciranju iz drugih izvora, kada je to primjenjivo;
· broju i obuhvatu korisnika te javnoj koristi programa ili projekta;
· dosadašnjim rezultatima prijavitelja i urednosti u korištenju javnih sredstava.
Detaljan sustav bodovanja, prag za financiranje i, prema potrebi, posebni kriteriji za pojedino programsko područje utvrđuju se javnim pozivom i pripadajućom dokumentacijom.

Članak 8.
Prihvatljivim se smatraju stvarni, opravdani i dokazivi troškovi koji su neposredno povezani s provedbom odobrenog programa ili projekta, nastali u razdoblju prihvatljivosti utvrđenom javnim pozivom i ugovorom te potkrijepljeni odgovarajućom knjigovodstvenom i drugom dokumentacijom.

Javnim pozivom pobliže se određuju prihvatljivi i neprihvatljivi troškovi za svako programsko područje.

Nisu prihvatljivi troškovi koji nisu povezani s odobrenim programom ili projektom, kamate, kazne i penali, dugovanja iz prethodnih razdoblja, troškovi koji su već u cijelosti financirani iz drugog javnog izvora te drugi troškovi koje javni poziv odredi neprihvatljivima.

Troškovi redovnog poslovanja i opći administrativni troškovi prijavitelja prihvatljivi su samo ako su javnim pozivom izrijekom dopušteni i neposredno su povezani s provedbom odobrenog programa ili projekta.

Sufinanciranje istog programa ili projekta iz više izvora dopušteno je uz jasno razgraničenje troškova, pri čemu isti trošak ne smije biti financiran dva puta (zabrana dvostrukog financiranja).
Članak 9.
Administrativni pregled i stručno vrednovanje prijava, zaprimljenih po javnom pozivu, provodi povjerenstvo koje imenuje Općinski načelnik.

Povjerenstvo provjerava ispunjavanje formalnih uvjeta javnog poziva za pristigle prijave, vrednuje pravodobne i potpune prijave prema unaprijed utvrđenim kriterijima te sastavlja prijedlog za dodjelu sredstava.

Članovi povjerenstva dužni su postupati nepristrano i čuvati povjerljivost podataka te izuzeti se iz postupka u slučaju postojanja sukoba interesa (potpisujući Izjavu o nepristranosti, povjerljivosti i nepostojanju sukoba interesa).

Na temelju prijedloga povjerenstva Općinski načelnik donosi odluku o dodjeli financijskih sredstava, za oba Programska područja.

Javnim pozivom utvrđuje se način i rok podnošenja prigovora na rezultate postupka, kada je to primjenjivo prema propisima i pravilima postupka.

Načelno, prijavitelj može podnijeti obrazloženi prigovor u roku od osam dana od primitka obavijesti odnosno objave odluke, na način utvrđen javnim pozivom. Prigovor ne odgađa izvršenje odluke, a ne može se odnositi na visinu odobrenih sredstava ako je projekt odobren u manjem iznosu zbog raspoloživog proračuna i prilagodbe aktivnosti.

Članak 10.
S odabranim korisnikom Općina Župa dubrovačka sklapa ugovor o dodjeli financijskih sredstava kojim se uređuju iznos i namjena sredstava, razdoblje provedbe, dinamika i način isplate, obveze korisnika, način izvještavanja i kontrole, uvjeti izmjene odobrenog programa ili projekta, obveza povrata neutrošenih ili nenamjenski utrošenih sredstava te druga međusobna prava i obveze.

Sredstva se mogu isplaćivati jednokratno ili u više obroka, ovisno o vrijednosti, vrsti i dinamici provedbe programa ili projekta.

Kod većih zahvata u okviru Programskog područja A javnim pozivom ili ugovorom može se predvidjeti isplata dijela sredstava nakon dostave dokaza o izvršenim radovima, situacija, računa ili druge odgovarajuće dokumentacije.

Članak 11.
Korisnik je dužan dodijeljena sredstva koristiti namjenski, ekonomično i u skladu s odobrenim programom ili projektom, javnim pozivom i sklopljenim ugovorom.

Po završetku provedbe korisnik je dužan u roku utvrđenom ugovorom dostaviti opisno i financijsko izvješće (sadržajni i financijski dio) te odgovarajuće dokaze o provedbi aktivnosti i namjenskom utrošku dodijeljenih sredstava.

Općina Župa dubrovačka zadržava pravo provoditi administrativnu i terensku kontrolu, zatražiti dodatnu dokumentaciju te izvršiti druge provjere potrebne radi utvrđivanja pravilnosti i namjenskog korištenja sredstava.

Neutrošena, nenamjenski utrošena ili druga sredstva za koja korisnik ne dokaže opravdanost korištenja vraćaju se u Proračun Općine Župa dubrovačka u skladu s ugovorom i važećim propisima (procedura povrata sredstava).
Članak 12.
Javni pozivi, odluke o dodjeli sredstava te podaci o korisnicima, nazivima financiranih programa i projekata i odobrenim iznosima objavljuju se na službenoj mrežnoj stranici Općine Župa dubrovačka, u skladu s propisima o zaštiti osobnih podataka, propisima o pravu na pristup informacijama kao  i drugim važećim propisima.

Pri provedbi Programa osigurava se jednak i nediskriminirajući pristup svim prihvatljivim vjerskim zajednicama i drugim prijaviteljima koji ispunjavaju uvjete javnog poziva.

Za provedbu ovoga Programa zadužuje se upravno tijelo Općine Župa dubrovačka nadležno za društvene djelatnosti, u suradnji s upravnim tijelom nadležnim za financije te, prema potrebi, drugim upravnim tijelima Općine.

Općinski načelnik donosi odluke o raspisivanju javnog poziva, raspisuje javne pozive, imenuje povjerenstva i poduzima druge postupovne radnje potrebne za provedbu ovoga Programa u okviru ovlasti utvrđenih zakonom, Statutom Općine Župa dubrovačka i ovim Programom.

Članak 13.
Izmjene i dopune ovoga Programa donose se po postupku po kojem je Program donesen.

Članak 14.
Ovaj Program stupa na snagu osmoga dana od dana objave u „Službenom glasniku Općine Župa dubrovačka“.

KLASA: 004-01/26-01/3
URBROJ: 2117-8-02-26-___

U Srebrenom, ______________

PREDSJEDNIK OPĆINSKOG VIJEĆA
                                                                                                                    Mario Grbić, v.r. 

